Χιλιάδες έλεγχοι στις λίστες μεγαλοκαταθετών αλλά και εμβασμάτων του εξωτερικού έχουν ολοκληρωθεί έως το τέλος του 2017 σε χρήσεις που παραγράφονταν ενώ συνεχίζονται οι έλεγχοι για τις μη παραγεγραμμένες υποθέσεις.

Σύμφωνα με τα στοιχεία που διαβιβάστηκαν στη Βουλή, έπειτα από ερώτηση που είχε καταθέσει ο βουλευτής του Ποταμιού Γιώργος Αμυράς, έγινε γνωστό με έγγραφο της ΑΑΔΕ, ότι, από τη λίστα Λαγκάρντ ξεκίνησε έλεγχος σε 701 υποθέσεις, ολοκληρώθηκε ο έλεγχος σε 445 υποθέσεις, τα βεβαιωθέντα ποσά (σ.σ. ποσά αρχικής βεβαίωσης) ανήλθαν σε 323.060.126,23 ευρώ, τα εισπραχθέντα ποσά ανήλθαν σε 44.622.731,89 ευρώ.

Από τη λίστα Μπόργιανς, ξεκίνησε έλεγχος σε 333 υποθέσεις, ολοκληρώθηκε για 135 υποθέσεις, βεβαιώθηκαν 115.318.651,96 ευρώ, εισπράχθηκαν 16.895.210,18.

Στο σκέλος του ελέγχου εμβασμάτων, ξεκίνησε έρευνα για 2.400 υποθέσεις, ολοκληρώθηκε για 1.354 υποθέσεις, βεβαιώθηκαν 480.657.380,49 ευρώ και εισπράχθηκαν 45.788.234,18 ευρώ.

Συνολικά για τις δύο λίστες και τα εμβάσματα, ξεκίνησε έλεγχος σε 3.433 υποθέσεις, ολοκληρώθηκε σε 1.934 υποθέσεις, βεβαιώθηκαν 919.036.158,68 ευρώ και εισπράχθηκαν 107.306.176,25 ευρώ.

Τα στοιχεία προέρχονται από τα συστήματα ELENXIS και TAXIS.

Πηγή: ΑΠΕ-ΜΠΕ